钦定古今图书集成/明伦汇编/官常典/第397卷 > 黄骥
## 钦定古今图书集成/明伦汇编/官常典/第397卷 > 黄骥

按《明外史弋谦传》：“黄骥，全州人。洪武中中乡举，为沙
县教谕。永乐时，擢礼科给事中，尝三使西域。仁宗初，
上疏言：西域贡使，多商人假托，无赖小人投为从者，
乘驿传役人，运贡物至京师，赏赉优厚。番人慕利，贡
无虚月，致军民失业妨农。比其使还，多赍货物，车运
至百馀辆。丁男不足，役及妇女。所至辱驿官，鞭夫隶，
无敢与较者。乞敕陕西行都司，惟哈密诸国王遣使
入贡者，许令来京，止正副使得乘驿马，陕人庶少甦。
至西域𥐻砂、梧桐碱之类，皆无益国用，惟马切边需，
其馀一切勿受，则来者自稀，浮费益省。”帝以示尚书
吕震，且让之曰：“骥尝奉使，悉西事。卿西人顾不悉耶？
骥言是，其即议行。”后迁右通政，与李锜、罗汝敬抚谕
交趾，不辱使命。还，寻卒。